en is en is is is is is war en en fr fr fr fr en is en is is is is en is is en nb is sk is en war is en is is en is is en is is en en is en hu is en is is en nb is en is en is en sv is is pt is vi is is is is es is is is hbs_lat de de is en is pt is vi is pt is is is vi is is is is is is ast is cs ceb is sv is sv is is is pt is is is hbs_lat pt pt vi is is is is es is sv is is is sv sv en fr fr fr fr en is is is is is is en is da is es
Dagatal 2016 - Kynjaskepnur - Landsbankinn
Áhugi Íslendinga á orðlist hefur löngum verið kunnur og eru fornritin eflaust skýrasta birtingarmynd hans. Á alþjóðavettvangi fer þó minna fyrir annarri gersemi úr sögu þjóðarinnar sem ekki er síður einstök, en það er þjóðsagnaarfurinn. Þar birtast okkur ýmsar kynjaskepnur og furðuverur sem forfeður okkar og formæður trúðu um aldir að deildu í raun landinu með mannfólkinu. Sú trú var oftar en ekki byggð á reynslu fólks af náttúru og sögu landsins. Kynjaskepnurnar koma fyrir í ýmsum heimildum, þjóðsögum, gömlum handritum, blöðum, tímaritum og munnlegri geymd. Þessar skrýtnu og skemmtilegu verur, sem prýða dagatal Landsbankans í ár, minna okkur í senn á sögu þjóðarinnar og margbreytilega sagnahefð.
En þær árétta jafnframt þá staðreynd að ímyndunaraflið er uppspretta okkar mestu fjársjóða. Andagiftin er til alls fyrst og í líflegu og fjölbreyttu samfélagi þurfa góðar hugmyndir frjóan jarðveg til að vaxa og dafna. Landsbankinn leggur sig fram við að styðja við þennan margbreytileika í samfélaginu með því að gefa góðum hugmyndum byr undir báða vængi. Stuðning okkar byggjum við á því að hvert og eitt okkar hefur ólík einkenni, áform og þarfir, rétt eins og kynjaskepnurnar í kringum okkur.
Jón Baldur Hlíðberg myndlistarmaður og náttúruunnandi er listamaðurinn á bak við myndirnar og textann. Þetta er þriðja árið í röð sem teikningar Jóns Baldurs prýða dagatal bankans.
Fjörulalli er ekki mannskæður en nærvera hans þykir þó geta haft slæm áhrif á fóstur. Hann heldur sig við strendur landsins og er algengastur á Breiðafirði og Vestfjörðum.
Stökkull er illhveli með beinkamb fremst á höfuðkúpunni. Hann er kröftugur óvættur sem eltir báta, stekkur upp á yfirborðið og færir þá í kaf. Hann hefur oftast sést á Faxaflóa og Breiðafirði.
Hverafugli svipar nokkuð til mörgæsar enda fjaðrir hans stuttar og þéttar. Fuglinn heldur til á jarðhitasvæðum víðs vegar um landið og stingur sér í bullandi hveravatn reyni einhver að nálgast hann.
Selamóðir er búin til ferðalaga í sjó, vötnum og á landi. Hún er ávallt nærri þar sem margir selir halda sig að jafnaði og er meinvættur mikill.
Hafgúan er í gömlum heimildum talin vera langstærsta dýr sjávarins og engu líkara en jörð rísi úr sæ þegar hún kemur upp á yfirborðið. Hún er átta arma kolkrabbi sem ekki hefur oft sést við Íslandsstrendur enda talið að aðeins séu til tvær í heiminum.
Nykur líkist gráum hesti en hófar hans snúa aftur. Hann býr í ám og stöðuvötnum en gengur á land til þess að tæla fólk á bak sér og draga það með sér í vatnið.
Rauðkembingur er þakinn beinplötum á hryggnum sem hann beitir til þess að skera aðra hvali þegar hann syndir af alefli undir þá. Hann er hættulegur mönnum og heldur til við strendur landsins.
Munnmæli herma að óvættir flýi eiturgedduna og að kraftur hennar sé svo mikill að nota megi feiti hennar sem meðal við „galdraverkjum“. Hún er baneitraðasta kvikindi sem til er á Íslandi og á heima í dimmum vötnum um allt land.
Í flestum heimildum er því haldið fram að skoffínið sé afkvæmi refs og kattarlæðu. Það heldur til í íslenskri náttúru og augnaráð þess er svo eitrað að allt liggur dautt sem fyrir verður.
Bjarndýrakóngur hefur rauðar kinnar og horn á enni hans lýsir í myrkri. Hann er sagður skilja tungumál manna og skráðar heimildir bera vitni um að hann hafi meðal annars farið fyrir hópi bjarndýra á ferð um Grímsey á 18. öld.
Framlimir skötumóður minna á leðurblökuvængi sem hún slengir upp á borðstokka til að færa báta í kaf. Hún er ekki verndari skötukyns, eins og lengi var talið, heldur er hún oft á veiðum á skötumiðum.
Urðarkötturinn er stærri og vígalegri en venjulegur köttur og að auki undirmynntur. Þekktasti íslenski urðarkötturinn er vafalaust jólakötturinn hennar Grýlu.
Stefna um sölu eigna
Fyrirtæki í eigu bankans
Hafðu samband - 410 4000 - info@landsbankinn.is
Þjónustuverið er opið virka daga 9-17. Afgreiðslutími útibúa. Hraðbankar.
Opið virka daga 9-17
Útibú og afgreiðslur Hraðbankar Vextir Verðskrá
Landsbankinn hf. Austurstræti 11, 155 Reykjavík, Kt. 471008-0280Swift: NBIIISRE